Na temelju članka 5. stavak 1. Odluke o zakupu i kupoprodaji poslovnog prostora u vlasništvu Koprivničko-križevačke županije („Službeni glasnik Koprivničko-križevačke županije“ broj 2/19.), a u svezi sa Zaključkom Župana Koprivničko-križevačke županije o davanju suglasnosti na Odluku o raspisivanju javnog natječaja za zakup poslovnog prostora (KLASA: 602-03/23-01/2, URBROJ: 2137-07/04-24-18, od 28. ožujka 2024.) Školski odbor Srednje škole Koprivnica raspisuje

**JAVNI NATJEČAJ**

**za davanje u zakup poslovnog prostora**

PREDMET ZAKUPA: poslovni prostor u zgradi Srednje škole Koprivnica na adresi Trg slobode 7, Koprivnica, s priključkom na električnu energiju, za postavljanje samoposlužnog automata za kavu i ostale hladne napitke te zdrave grickalice.

Ukupna površina za postavljanje aparata iznosi cca 4m².

Javni natječaj provodi se putem prikupljanja pisanih ponuda koje se predaju u zatvorenoj omotnici s naznakom „Ponuda za natječaj – zakup poslovnog prostora - AUTOMAT– ne otvaraj“. Danom predaje ponuda smatra se dan neposredne predaje ponude u Srednjoj školi Koprivnica - soba 25 - na urudžbiranje odnosno kada je ponuda upućena poštom preporučeno ili predana ovlaštenom pružatelju poštanskih usluga, dan predaje pošti, odnosno ovlaštenom pružatelju poštanskih usluga smatra se danom predaje ponude Školi.

Minimalna početna cijena zakupnine iznosi 92,90 € po automatu. Režijski troškovi uračunati su u iznos zakupnine. Iznos jamčevine iznosi dvije mjesečne rate zakupnine. Jamčevina se plaća putem naloga za plaćanje na podračun Srednje škole Koprivnica HR58 23860021552003591 sa svrhom uplate: „Jamčevina za zakup poslovnog prostora - automat“, Poziv na broj: 00 – OIB ponuditelja, i to zaključno na dan 26.4.2024.. Odabranom ponuditelju jamčevina se ne vraća ukoliko on ne zaključi ugovor o zakupu sa Srednjom Školom Koprivnica u propisanom roku. Ponuditeljima čije ponude nisu prihvaćene kao najpovoljnije, jamčevina se vraća u roku od 15 dana nakon otvaranja ponuda, bez prava na kamatu. Iznos zakupnine umanjuje se za iznos jamčevine koju je zakupnik predujmio kod prijave na javni natječaj.

Prostor se daje u zakup na određeno vrijeme od 5 (pet) godina. Ugovor o zakupu mora biti ovjeren od strane javnog bilježnika, a troškove ovjere snosi izabrani ponuditelj. Za zakup poslovnog prostora plaća se zakupnina u mjesečnom iznosu postignuta javnim natječajem. Zakupnina se plaća mjesečno unaprijed i to najkasnije do desetog dana u mjesecu za tekući mjesec. U slučaju neplaćanja duljeg od 30 dana ugovor o zakupu se raskida.

Za vrijeme trajanja natječaja za zakup zemljišnog prostora zainteresirane pravne i fizičke osobe mogu pregledati poslovni prostor koji se daje u zakup prethodnom telefonskom najavom (048/621-088) u vremenu od 8 do 13 sati.

Rok za dostavu ponuda iznosi 8 dana od dana objave javnog natječaja u tisku. Sudionici natječaja biti će pisano obaviješteni o izboru najpovoljnijeg ponuđača u roku od 8 dana od donošenja odluke.

Otvaranje pristiglih ponuda provest će se dana 6.5.2024. godine u 12 sati u prostorima Srednje škole Koprivnica. Otvaranju ponuda mogu biti nazočni ponuditelji, odnosno njihovi ovlašteni predstavnici uz predočenje valjane punomoći.

Najpovoljnijim ponuditeljem smatra se ponuditelj koji ponudi najvišu cijenu za zakup poslovnog prostora, pod uvjetom da ispunjava i sve druge uvjete javnog natječaja. Najpovoljniji ponuditelj zaključuje ugovor o zakupu u roku od 8 dana od dana izbora najpovoljnije ponude. Datum sklapanja ugovora smatra se datumom preuzimanja prostora.

U slučaju odustajanja prvog najpovoljnijeg ponuditelja, najpovoljnijim ponuditeljem smatrati će se sljedeći ponuditelji koji je ponudio najvišu cijenu, uz uvjet da prihvati najvišu ponuđenu cijenu prvog najpovoljnijeg ponuditelja.

Sadržaj ponude:

* pisana ponuda sa ponuđenom mjesečnom zakupninom
* ime i prezime, OIB i adresu prebivališta za fizičke osobe, odnosno naziv tvrtke, OIB i adresu sjedišta za pravne osobe
* presliku osobne iskaznice za fizičke osobe, presliku rješenja o upisu u sudski registar za pravne osobe, odnosno obrtnice za fizičke osobe – obrtnike
* potvrda Porezne uprave o stanju javnog duga ne starija od 30 dana
* reference o dosadašnjem pružanju usluga koje su predmet zakupa
* prodajni asortiman koji se namjerava ponuditi sa pripadajućim cijenama tijekom zakupa
* certifikat ili izjava o ispravnosti i kvaliteti proizvoda
* rok u kojem će ponuditelj postaviti aparat i osposobiti ga za uporabu.

OSTALE NAPOMENE:

Ponuditelj mora posjedovati vrstu naplatnih sustava koji uključuje sustav s povratom novca.

U odredbe ugovora koje će biti zaključen s najpovoljnijim ponuditeljem obvezno se unose sljedeće stavke:

* Redovito obilaženje lokacije i kontrolu aparata
* Redovito punjenje aparata potrebnim sirovinama
* Servisiranje aparata i besprijekorno održavanje higijenskih uvjeta aparata
* Otklanjanje kvarova i zastoja u najkraćem mogućem roku, a najviše do 24 sata od dojave
* Instaliranje aparata i stavljanje u funkciju
* Osobe koje održavanju aparate moraju imati uredne zdravstveno-sanitarne isprave.

Srednja škola Koprivnica može odustati od davanja u zakup poslovnog prostora u svako doba, do potpisivanja ugovora te poništiti natječaj.

Nepravodobne i nepotpune ponude neće se razmatrati. Nepotpunom ponudom smatrat će se ponuda u kojoj se ponuditelj nije očitovao o svim natječajnim uvjetima.

KLASA: 372-02/24-01/1

URBROJ: 2137-49-05-24-2

Koprivnica, 19.4.2024.